Työ- ja elinkeinoministeriö

[kirjaamo@tem.fi](mailto:kirjaamo@lvm.fi), [virve.haapajarvi@tem.fi](mailto:tomi.lindholm@lvm.fi)

Diaarinumero TEM/1230/00.04.01/2015

Ylen lausunto kilpailulaki-työryhmän mietinnöstä 14.3.2017,   
Julkisyhteisön velvollisuus eriyttää kirjanpito

Yleisradio esittää näkemyksenään 14.3.2017 julkistetusta kilpailulaki-työryhmän mietinnöstä mietinnön sivuilla 95-97 ehdotetun “Julkisyhteisön velvollisuus eriyttää kirjanpito” osalta seuraavaa:

Yleisradiosta annetussa laissa on seuraava osaksi EU:n yleisradiotoiminnan valtiotukisääntöihin perustuva säännös:

[*8 § (23.5.2003/396) Muut tehtävät*](http://www.finlex.fi/fi/laki/ajantasa/1993/19931380#L3P8)

*Yhtiökokous voi päättää muuttaa yhtiöjärjestystä siten, että yhtiö harjoittaa myös muuta toimintaa kuin 7 §:n mukaista julkista palvelua. Tällainen toiminta on eriytettävä kirjanpidossa julkisen palvelun toiminnasta.*

Siteeratussa Yle-lain säännöksessä mainittu “muu toiminta kuin julkinen palvelu” on Yleisradion kaupallista toimintaa, josta Yle laatii säännöksen edellyttämän eriytetyn tilinpäätöksen (ks. mm. Ylen [v. 2016 eriytetty tilinpäätös](https://drive.google.com/open?id=0B-v6fV6ewetZbmp1dEVNMmtIYWdMemgtUlR0cWRkMWRGdFgw&authuser=0)). Viestintävirasto valvoo Ylen eriytettyä tilinpäätöstä Yle-lain [12 a §](http://www.finlex.fi/fi/laki/ajantasa/1993/19931380#L5P12a):n mukaisesti. Yle-lain 8 §:ssä säädetyn eriyttämisvelvollisuuden tavoitteet ovat samansuuntaiset kuin kilpailulaki-työryhmän mietinnössä ehdotetun kilpailulain uuden “30 e § Kirjanpidon eriyttäminen” -säännöksen tavoitteet.

Yleisradio esittää näkemyksenään, että

1. Jos TEM valmistelee komiteamietinnön pohjalta kilpailulakiin uuden “30 e § Kirjanpidon eriyttäminen” -säännöksen, niin hallituksen esityksen perusteluissa tulisi ottaa kantaa uuden säännöksen suhteeseen Yle-lain 8 §:ään. Jos säännösten keskinäisestä suhteesta ei anneta ohjetta HE-perusteluissa, syntyy Yleisradiolle ja valvontaviranomaisille vaikeuksia säännösten rinnakkaisen soveltamistarpeen arvioinnissa.
2. Ylen kannalta paras ratkaisu näiden kahden säännöksen soveltamisalojen suhteen olisi se, että kilpailulain uutta 30 e §:ää ei sovellettaisi Yleisradioon, koska Yle-lain 8 § osana EU:n yleisradiotoiminnan valtiotukisääntöjä on erityislainsäädäntöä suhteessa soveltamisalaltaan yleislain luonteiseen kilpailulain uuteen 30 e §:ään.

Yleisradio Oy

Katri Olmo  
Johtaja, Lakiasiat